איתמר בן חיים

איתמר בן חיים (נולד ב-15 ביולי 1978) הוא קצין בצה"ל בדרגת תת-אלוף, המשמש מפקד עוצבת אדום. קודם לכן שימש מפקד יחידת רפאים, מפקד חטיבת יהודה, מפקד חטיבת הנגב, קצין אג"ם של אוגדת איו"ש, מפקד בא"ח צנחנים ומפקד גדוד 202.

ביוגרפיה 
בן חיים נולד וגדל בנווה דקלים שבגוש קטיף. למד בישיבת ההסדר ירוחם. התגייס לצה"ל בשנת 1998, התנדב לצנחנים ושובץ בגדוד 202. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד 202 ומונה למפקד מחלקת מסלול. בהמשך שירת כקצין המבצעים (קמב"ץ) הגדודי. לאחר מכן מונה למפקד פלוגת מסלול. בהמשך שימש כמפקד פלוגה מסייעת בגדוד 202. לאחר מכן מונה למפקד פלגה ביחידת מגלן. במהלך תפקידו, כוח  בפיקודו  נתקל בחוליית מחבלים מחזבאללה שחדרה לשטח ישראל באזור הר דב; בקרב שהתפתח נהרג מפקד חוליית המחבלים ומחבל נוסף נפצע, שני המחבלים הנותרים, בהם הפצוע, נמלטו. בהמשך מונה לסגן מפקד גדוד 101 בין השנים 2008–2009, בין היתר במהלך מבצע עופרת יצוקה. לאחר מכן שימש כמפקד מחזור "יודפת" בבא"ח צנחנים בין השנים 2009–2011.

באפריל 2011 הועלה לדרגת סא"ל ומונה למפקד גדוד 202, ושימש בתפקיד עד אוקטובר 2012. בהמשך שימש כסגן מפקד חטיבת הצנחנים בין השנים 2012–2013. בספטמבר 2013 מונה למפקד בא"ח צנחנים, ושימש בתפקיד עד ספטמבר 2015. לאחר מכן מונה לקצין אג"ם של אוגדת איו"ש, ושימש בתפקיד בין השנים 2015–2016. ב-10 באוגוסט 2016 הועלה לדרגת אל"ם ומונה למפקד חטיבת הנגב, במקביל כיהן כמפקד מגמת מג"דים בקורס מפקדי פלוגות ומפקדי גדודים, את תפקידיו סיים ב-2 ביולי 2018. ב-6 באוגוסט 2018 מונה למפקד חטיבת יהודה, תפקיד בו שירת עד 12 באוגוסט 2020. לאחר מכן היה חניך במכללה לביטחון לאומי במחזור מ"ח (2020–2021). ב-27 ביולי 2021 מונה למפקד יחידת רפאים, ושימש בתפקיד עד 30 ביולי 2023.

ב-6 באוגוסט 2023 הועלה לדרגת תא"ל ומונה למפקד עוצבת אדום.

חיים אישיים 
בן חיים מתגורר במודיעין, נשוי לחני ואב לשלושה. בעל תואר ראשון במנהל עסקים מהקריה האקדמית אונו, ותואר שני במדעי החברה מאוניברסיטת חיפה.

קישורים חיצוניים

הערות שוליים 

לוחמי יחידת מגלן
מפקדי גדודים בחטיבת הצנחנים
מפקדי חטיבת הנגב
מפקדי חטיבת יהודה
מפקדי היחידה הרב-ממדית
מפקדי עוצבת אדום
תתי-אלופים בצה"ל
בוגרי המכללה לביטחון לאומי
בוגרי הקריה האקדמית אונו
בוגרי אוניברסיטת חיפה
בוגרי ישיבת ההסדר ירוחם
נוה דקלים: אישים
מודיעין-מכבים-רעות: אישים
ישראלים שנולדו ב-1978